
S T A N O V I S K O
k návrhu na uzavretie Dohody o posilnenom partnerstve a spolupráci medzi Európskou úniou a jej členskými štátmi na jednej strane a Kazašskou republikou na strane druhej
I.
	
Návrh na uzavretie Dohody o posilnenom partnerstve a spolupráci medzi Európskou úniou a jej členskými štátmi na jednej strane a Kazašskou republikou na strane druhej predkladá na rokovanie vlády SR minister zahraničných vecí a európskych záležitostí Slovenskej republiky Miroslav Lajčák.

II.

	Účelom dohody je prehlbovanie a rozvoj vzájomných vzťahov medzi EÚ a Kazašskou republikou. Návrh dohody stanovuje pravidlá vzájomnej hospodárskej a politickej spolupráce, spolupráce pri predchádzaní závažným trestným činom vyvolávajúcim medzinárodné obavy, vymedzuje pravidlá v oblasti spravodlivosti, slobody a bezpečnosti. Zároveň sa zameriava na odstraňovanie obchodných a investičných prekážok, spoluprácu v oblasti daní a ciel, priemyslu, informačnej spoločnosti, vedy, techniky, energetiky, dopravy, vzdelávania a kultúry, životného prostredia, ako aj v oblasti zdravia, zamestnanosti a sociálnych záležitostí.

III.

	Predkladaná zmluva je zmiešanou úniovou zmluvou. Predkladateľ uvádza, že dohoda je medzinárodnou zmluvou prezidentskej povahy, ktorá je podľa článku 7 ods. 4 Ústavy SR medzinárodnou politickou zmluvou a zároveň medzinárodnou zmluvou, ktorá priamo zakladá práva a povinnosti fyzických osôb alebo právnických osôb a preto je potrebné, aby s ňou pred jej ratifikáciou vyslovila súhlas Národná rada Slovenskej republiky. Zároveň predkladateľ uvádza, že na vykonanie zmluvy nie je potrebný zákon. Preto je potrebné, aby Národná rada Slovenskej republiky v súlade s čl. 86 písm. d) Ústavy Slovenskej republiky rozhodla o tom, že predkladaná zmluva má prednosť pred zákonmi podľa čl. 7 ods. 5 Ústavy SR.






IV.

	Legislatívna rada vlády Slovenskej republiky prerokovala predložený návrh na svojom rokovaní 14. júna 2016 a  odporučila  vláde Slovenskej republiky vysloviť s ním súhlas s  pripomienkou.

V.

	Sekcia vládnej legislatívy Úradu vlády Slovenskej republiky konštatuje, že pripomienka Legislatívnej rady vlády bola do materiálu zapracovaná a odporúča vláde Slovenskej republiky s návrhom na uzavretie Dohody o posilnenom partnerstve a spolupráci medzi Európskou úniou a jej členskými štátmi na jednej strane a Kazašskou republikou na strane druhej súhlasiť v predloženom znení.


V Bratislave 28. júna 2016

